Шыхъуэ Борис и саугъэтхэр
Олимп чемпион Шыхъуэ Борис и саугъэтхэм щыщIэбэна 12-нэ зэхьэзэхуэ Шэджэм куейм щекIуэкIащ. Лъакъуэрыгъажэ зэпеуэм районым и ныбжьыщIэ 200-м щIигъу хэтащ.
Я ныбжь елъытауэ (1998 — 1999, 2000 — 2001) ахэр гупитIу гуэшауэ щытащ икIи километр 15 хъу Шэджэм-2 — Булунгу гъуэгум къыщызэдэжащ.
Зэхьэзэхуэм и саугъэтхэм щIэбэныну къызэхуэса спортсмен ныбжьыщIэхэр ягъэгушхуэну кърихьэлIат хьэщIэ лъапIэхэр — олимп чемпион Шыхъуэ Борис, алыдж-урым бэнэкIэмкIэ СССР-м, Урысейм зыбжанэрэ я чемпион хъуа Жаным Аслъэн, КъБР-м и Парламентым и комитетым и унафэщI Ахъуэхъу Къанщобий, КъБР-м Спортымрэ туризмэмкIэ и министерствэм и къудамэм и унафэщI Анаев Аслъэн, Шэджэм районым и щIыпIэ самоуправленэм и советым и тхьэмадэ Уэдыжь Хьэсанш, куей администрацэм и Iэтащхьэм и къуэдзэ Кулиевэ Джаннетэ сымэ, лэжьыгъэмрэ спортымрэ я ветеранхэр.
— Иджы епщыкIутIанэу велоспорт зэхьэзэхуэхэр сыщалъхуа си лъахэм зэрыщекIуэкIым папщIэ ину фIыщIэ фхузощI. Си гуапэщ икIи фIыщIэ фхузощI куэд щIауэ дызыпэплъа зэпеуэхэр зэтеубла зэрыхъуамкIэ. Сыхуейт абы адэкIи къыпащэну икIи нобэрей зэхьэзэхуэм хэтхэм я сабийхэр лъакъуэрыгъажэ зэхьэзэхуэм кърашIэлэн хуэдэу гъащIэ кIыхь яIэну, республикэм и спортсменхэм къазэрыхэхъуэр наIуэщ. Си фIэщ мэхъу абыхэм я ерыщагъымрэ я къарумрэ гугъуехь псори къызэрызэранэкIыу лъагапIэхэм зэрынэсынур, — яжриIащ Шыхъуэ Борис къызэхуэсахэм.
Къапэщыт гъуэгуанэм япэу техьа гупым я деж бжьыпэр щиубыдащ Шэджэм ЕтIуанэ къуажэм щыщ Борсэ Астемыр. Хъущтэ-Сырт къуажэм къикIахэу Тохаев Магомед етIуанэ, Мокаев Омар ещанэ увыпIэхэр къахьащ.
НэхъыщIэ гупым я зэпеуэм щытекIуащ Щоджэн Аслъэн (Шэджэм къалэ), ЕтIуанэ увыпIэр къихьащ Шэджэм ЕтIуанэ къуажэм щыщ КIыщ Алим, абы и къуажэгъу Тохъу Ислъам ещанэщ.
Зэхьэзэхуэм къыщыхэжаныкIахэм кубокхэр, медалхэр, щIыхь тхылъхэр иратащ. Япэ увыпIэр къэзыхьахэм зэпеуэм и саугъэт нэхъыщхьэр — лъакъуэрыгъажэхэр — ялъысащ.
ЗэIущIэ гуапэм и фэеплъу олимп чемпион цIэрыIуэ Шыхъуэ Борис къамэ тыгъэ хуащIащ.
КIарэ Элинэ.
